Gyimesi, György, poslanec NR SR (2021-05-11):
Ďakujem za slovo, vážený pán podpredseda Národnej rady. Vážené kolegyne, vážení kolegovia, na úvod hneď musím zdôrazniť, že pokiaľ ide o Slovenskú poľovnícku komoru a o poľovníctvo ako také, nikto u mňa neloboval, nikto za mnou nebol, nikto moje rozhodnutia a moje názory neovplyvňoval. Takisto ako nič iné na tomto svete nie je čierno-biele, tak takisto nie je čierno-biela ani debata ohľadom členstva v poľovníckej komore, povinného členstva alebo akéhokoľvek členstva. Ja to nevnímam zase až tak strašne tragicky. Som zástancom toho, že pokiaľ ide o slovenské poľovníctvo, my ho musíme, a ak ho chceme, musíme ho zreformovať od počiatku. Ak sa tu bavíme o tom, že v jednom revíri by malo byť 30-40 poľovníkov, nech ich bude, a tých 30-40 poľovníkov nemôže byť na výmere tisíc hektárov, pretože poľovníctvo nie je len o strieľaní zveri, poľovníctvo je aj o ochrane a poľovníctvo je napríklad aj o pestovaní trofejovej kvality tej zveri, a to sa na tisíc hektároch a 2-tisíc hektároch, pokiaľ ide o revír s prítomnosťou vysokej zveri, jednoducho nedá. Čiže ak ideme reformovať, začnime to, prosím vás, tam. Pokiaľ ide o Slovenskú poľovnícku komoru ako takú, som, samozrejme, za to, aby sa jej fungovanie stransparentnilo, to znamená, že by sa Slovenská poľovnícka komora mala podriadiť kontrole Najvyššieho kontrolného úradu alebo iného kontrolného orgánu, ktorými Slovenská republika disponuje, pretože k dnešnému dňu to takto nie je. A toto môžme, môže vytvárať aj nejaký obraz toho, že Slovenská poľovnícka komora a jej vedenie kšeftuje, prípadne zneužíva svoje právomoci a iné, robí iné veci, ktoré tu už odzneli v tomto pléne. Slovenská poľovnícka komora ako taká okrem toho, že vyberá poplatky od svojich členov, tak organizuje všetky možné podujatia od streleckých skúšok až po kynologické skúšky a združuje vlastne všetky organizácie, ktoré majú dočinenia s poľovníctvom. Nie som za to, aby sa táto organizácia rozbila bez náhrady. To znamená, že nebudem hlasovať za také, za taký návrh zákona, ktorý zruší povinné členstvo, a nepovie B, to znamená, že čo bude nasledovať ďalej. My potrebujeme vedieť to, že akým spôsobom a kto bude vydávať poľovné lístky. Chcem vedieť to, kto bude organizovať strelecké skúšky. Chcem vedieť to, kto bude organizovať kynologické skúšky. Chcem vedieť to, kto bude združovať týchto ľudí a na koho sa môžu obrátiť ako na svoju profesijnú organizáciu v prípade, ak napríklad toto plénum bude prejednávať zákon alebo zákony, ktoré sa ich týkajú, že v tomto smere by som, by som rád uvítal aj debatu, pretože my sa tu bavíme len o tom, že ideme zrušiť povinné členstvo, a nevieme to B. Ďalej v tejto debate by celkom určite nemala zaniknúť ani myšlienka, ktorá sa veľmi vhodne ujala v Maďarsku, a to, čo s divinou, pretože existujú revíry, ktoré sú, v ktorých sú premnožené zvieratá, a ktoré reálne spôsobujú obrovské problémy poľnohospodárom. My vieme, že v zákone nemáme ustanovené, resp. sa to nedá poriadne vymôcť, a to sú škody na poľnohospodárskych plodinách spôsobených divou zverou. Táto divina sa v Maďarsku vykupuje. Vykupuje ju štátny podnik a dodáva ju do škôl a školských zariadení, kde sa toto mäso konzumuje pre deti. Je to zdravé, je to bio mäso, je to mäso, ktoré je neporovnateľne vyššej kvality ako napríklad tieto nafúknuté kuracie prsia z Poľska. Uvedomujem si aj to, že nie je možné prijať taký zákon, ktorý by vyhovoval 63-tisíc ľuďom, pretože to, čo platí napríklad na poľovníckych revíroch na Žitnom ostrove, to už neplatí v Pčolinnom. A to, čo je prirodzené niekde v Štiavnických vrchoch, tak je absolútne neprirodzené na Medzibodroží. Diskusia k tomuto zákonu bude určite veľká. Diskusia bude podľa mňa aj emotívna, ale bez týchto aspektov, ktoré som vám teraz spomenul, to jednoducho asi ani, ani nepôjde. Som za organizované poľovníctvo, pretože to má niekoľkostoročnú históriu. Poľovníctvo je atavizmus, ktorý sa u nás u chlapov niektorých prejaví, u niektorých nie, máme ho geneticky zakódované, takže poľovníctvo zachované byť musí. To, akú formu tomu dáme, je na nás, ale ja by som bol za to, aby sme nespôsobili chaos, ale aby ten poriadok, ktorý tu je, dnes je, ten ostal aj naďalej, ale bol podmienený vyššou kontrolou zo strany štátu. Ďakujem pekne.